27/12/2011 | Administración LocalMunicipal
Cambre
Bases e convocatoria reguladora do proceso de selección de funcionario de carreira correspondente á praza de coordinador/a de actividades culturais e educativas incluída na oferta de emprego público do ano 1999

Por resolución do concelleiro delegado de Réxime Interior, Patrimonio e Contratación do 19 de decembro de 2011, aprobáronse as bases e convocatoria reguladora do proceso de selección de funcionario de carreira correspondente á praza de coordinador/a de actividades culturais e educativas incluída na oferta de emprego público do ano 1999 que de seguido se recollen: BASES REGULADORAS DO PROCESO SELECTIVO PARA CUBRIR UNHA PRAZA VACANTE DE COORDINADOR/A DE ACTIVIDADES CULTURAIS E EDUCATIVAS PRIMEIRA.–Obxecto. E obxecto das presentes bases a regulación das probas selectivas de funcionario de carreira para cubrir unha praza vacante de coordinador/a de actividades culturais e educativas encadrada na Escala de Administración Especial, Subescala Servizos Especias, clase cometidos especiais, pertencentes ao grupo A, subgrupo A1, consonte ao establecido na disposición transitoria terceira da Lei 7/2007, do 12 de abril, do Estatuto Básico do Empregado Público, e incluída na oferta de emprego público deste Concello de 1999 (Boletín Oficial do Estado n.º 165, do 12 de xullo de 1999), de conformidade coas seguintes disposicións: Lei 7/85, do 2 de abril, reguladora das bases do réxime local, texto refundido das disposicións legais vixentes en materia de réxime local, aprobado Real Decreto lexislativo 781/86, do 18 de abril, Lei 5/97, do 22 de xullo, de administración local de Galicia,. Lei 7/2007, do 13 de abril, do Estatuto Básico do Empregado Público, Lei 30/84, do 2 de agosto, de medidas para a reforma da función pública, Real decreto 896/91, do 7 de xuño, polo que se establecen as regras básicas e os programas mínimos a que debe axustarse o procedemento de selección de funcionarios da administración local, Regulamento de selección do persoal da administración da Comunidade Autónoma de Galicia, do 20 de marzo de 1991, e supletoriamente o Regulamento xeral de ingreso do persoal ao servizo da Administración do Estado, aprobado por Real Decreto 364/1995, do 10 de marzo. SEGUNDA.–Requisitos das/dos aspirantes.1. Para poder participar nos procesos selectivos será necesario reunir os requisitos que a continuación se indican: a) Ter a nacionalidade española. b) Posuír a capacidade funcional para o desempeño das tarefas. c) Ter cumpridos dezaseis anos e non exceder, no seu caso, da idade máxima de xubilación forzosa. d) Non ter sido separado mediante expediente disciplinario do servizo de calquera das Administracións Públicas ou dos órganos constitucionais ou estatutarios das comunidades autónomas, nin atoparse en inhabilitación absoluta ou especial para empregos ou cargos públicos por resolución xudicial, para o acceso ao corpo ou escala de funcionario, ou para exercer funcións similares ás que desempeñaban no caso del persoal laboral, no que houbese sido separado ou inhabilitado. e) Posuír a titulación de licenciatura universitaria ou equivalente. No caso de titulacións obtidas no estranxeiro deberá acreditarse que se está en posesión da correspondente homologación expedida polas autoridades educativas pertinentes.2. Os anteriores requisitos deberanse reunir con referencia ao último día de prazo de presentación das solicitudes e conservarse, cando menos, ata a data do nomeamento. TERCEIRA.–Solicitudes. As persoas que desexen participar nos procesos de selección presentarán solicitude dirixida ao alcalde deste Concello de Cambre, na que farán constar que reúnen todos os requisitos sinalados na base segunda anterior. Presentaranse no Rexistro Xeral do Concello no prazo de vinte días naturais contados a partir do seguinte ao da publicación do anuncio da convocatoria específica no Boletín Oficial do Estado. Este anuncio da convocatoria específica publicarase igualmente a efectos informativos na páxina web do Concello de Cambre, nun xornal dos de maior difusión da provincia e en tódolos taboleiros de anuncios municipais. As solicitudes poderanse remitir tamén na forma determinada no artigo 38.4 da Lei 30/1992, do 26 de novembro. Á solicitude achegarán: Fotocopia do DNI e xustificante de ingreso na Tesourería Municipal do importe de 50 euros (cincuenta euros) en concepto de dereitos de exame, ou ben, xustificante do ingreso ou do xiro postal ou telegráfico nas seguintes contas bancarias do Concello de Cambre: Aplicarase unha redución do 50% sobre os dereitos de exame a quen xustifique que figura como demandante de emprego durante o prazo, cando menos, de 6 meses anteriores á data desta convocatoria no Boletín Oficial do Estado. Os dereitos de exame so lle serán devoltos a quen non fose admitido ás probas selectivas por non reunir os requisitos esixidos. As persoas con discapacidade deberán facelo constar na solicitude, indicando se precisan adaptacións para realizar as probas. CUARTA.–Admisión de aspirantes. Rematado o prazo de presentaren solicitudes, o alcalde/concelleiro delegado ditará resolución pola que se aprobará a lista provisional de admitidos/as e excluídos/as que se publicará no Boletín Oficial da Provincia e no taboleiro de edictos da Casa do Concello e na súa páxina web www.cambre.es, concedendo un prazo de dez días para reclamacións. A data de publicación no Boletín Oficial da Provincia será a determinante dos prazos para os efectos das posíbeis reclamacións. As citadas reclamacións, se as houbese, resolveraas o órgano que aprobou a lista provisional, que aprobará asemade a lista definitiva, que se exporá nos mesmos lugares ca a provisional. Nesta última resolución incluirase a composición do tribunal así como lugar, data e hora do comezo dos exercicios. QUINTA.–Composición do tribunal. O tribunal cualificador do proceso selectivo designaranse de conformidade co sinalado no artigo 60 da Lei 7/2007, do Estatuto Básico do Empregado Público e no artigo 4 do Real decreto 896/1991. A composición do tribunal axustarase aos principios de imparcialidade e profesionalidade de tódolos membros. A designación nominal dos membros do tribunal incluirá a dos respectivos suplentes e publicarase no Boletín Oficial da Provincia e no taboleiro de edictos do Concello. Os membros do tribunal deberán pertencer ao mesmo grupo e subgrupo de clasificación profesional da praza convocada, grupo A, subgrupo A1. E se tenderá, así mesmo para a súa composición, á paridade entre muller e home. O tribunal non poderá constituírse, nin actuar sen a presenza, cando menos, da metade mais un dos seus membros, titulares ou suplentes, indistintamente. En todo caso requírese a asistencia do presidente e do secretario ou dos que legalmente os substitúan. Os membros do tribunal absteranse de intervir e comunicaranllo á autoridade convocante cando concorra algunha das circunstancias previstas no artigo 28.2 da Lei 30/1992, do 26 de novembro, ou cando realizasen tarefas de preparación de aspirantes para probas selectivas nos cinco anos anteriores á publicación desta convocatoria. Os aspirantes poderán recusar os membros do tribunal cando concorran aquelas circunstancias. Todos os membros do tribunal que asistan ás probas percibirán as asignacións que lles correspondan segundo a súa categoría, de conformidade co Real decreto 462/2002, do 24 de maio. O tribunal poderá autorizar a incorporación ás sesións dos asesores especialistas que estime necesario e conveniente. Os devanditos asesores actuarán con voz e sen voto, e limitaranse ao exercicio das especialidades técnicas que fixeron necesaria ou conveniente a súa colaboración co respectivo tribunal. Para a realización e corrección do exercicio do galego, incorporarase ao tribunal como asesor/a del un técnico/a especialista en lingua galega. O tribunal terá a seguinte composición: – Presidente: un funcionario/a de carreira. – Secretario: un funcionario/a de carreira. Vogais: – Un funcionario/a de carreira. – Un funcionario/a de carreira da escala de Administración especial da Administración local. – Un funcionario/a de carreira da escala de Administración xeral da Administración local. SEXTA.–Sistema de selección, comezo e desenvolvemento das probas selectivas e programa. O sistema de seleccións será o de oposición. As probas selectivas non poderán comezar ata transcorridos dous meses desde a data en a que aparezan publicadas estas bases no Boletín Oficial da Provincia. O comezo das probas selectivas deberá anunciarse con 15 días de antelación, como mínimo, no Boletín Oficial da Provincia e no taboleiro de edictos do Concello. Unha vez comezadas as probas selectivas non será obrigatoria a publicación da celebración dos sucesivos exercicios no Boletín Oficial da Provincia, será suficiente coa súa exposición no taboleiro de edictos do Concello e, a aos so efectos informativos, na páxina web do Concello (www.cambre.org). Os/as aspirantes serán convocados para cada exercicio nun único chamamento, sendo excluídos/as da oposición os que non comparecesen, salvo nos casos debidamente xustificados libremente apreciados polo tribunal. As razóns ou probas xustificativas formularanse dentro das 24 horas seguintes á celebración do exercicio ao que non comparecesen. A actuación dos/as aspirantes naqueles exercicios que non poidan realizarse conxuntamente realizaranse pola orde alfabética segundo a primeira letra do apelido, comezando pola letra “L” que ven determinada pola Resolución do 1 de febreiro de 2011, da Consellería de Facenda (DOG 07/02/2011) resultado do sorteo ao que se refire o artigo 9 do Regulamento de selección de persoal da Comunidade Autónoma do 20 de marzo de 1991. Os aspirantes deberán acreditar a súa personalidade coa exhibición do documento nacional de identidade no momento de realizar o chamamento, podendo os membros ou colaboradores do tribunal, esixir a súa exhibición en calquera momento ao longo da realización da correspondente proba. Entre o final dunha proba e o comezo da seguinte deberán transcorrer un mínimo de 48 horas e un máximo de 40 días. Os exercicios escritos poderán ser lidos publicamente, se así o acordase o tribunal, podendo este dialogar co aspirante co fin de determinar os seus coñecementos sobre o contido do exposto. O tribunal cualificador adoptará as medidas necesarias para establecer as adaptacións e axustes razoables tanto de tempos como de medios no proceso selectivo que sexan necesarios para os aspirantes con discapacidade, cando así se houbese indicado polo interesado/a na solicitude para participar no proceso de selección. Os exercicios da oposición serán os seguintes: Primeiro exercicio: de carácter obrigatorio e eliminatorio. Será teórico e consistirá en desenvolver por escrito, nun tempo máximo de dúas horas, dous temas de carácter xeral relacionados co programa anexo a estas bases pero sen axustarse a epígrafe concreto do mesmo. Os temas serán propostos polo tribunal instantes antes da celebración do exercicio. Rematado o exercicio os aspirantes farán a lectura pública del perante o tribunal. Concluída esta o tribunal poderá dialogar cos aspirantes co fin de determinar os seus coñecementos sobre o contido dos temas expostos, así como pedir calquera outra explicación complementaria. O tribunal valorará, ademais dos coñecementos, a claridade, e a orde de ideas, a calidade da exposición escrita e a capacidade de síntese. Segundo exercicio: de carácter obrigatorio e eliminatorio. Consistirá en expoñer oralmente, nun período máximo de cincuenta minutos, cinco temas extraídos ao chou entre os que figuran no programa anexo a esta convocatoria, que corresponderán dous ás materias comúns e os outros tres ás materias específicas no que se divide o programa. Antes de iniciar a exposición o/a aspirante disporá de cinco minutos para realizar un esquema ou guión dos temas que vaia a expoñer, se o considera oportuno. A realización das probas deste exercicio será pública e valoraranse os coñecementos sobre os temas expostos. Unha vez finalizada a exposición o tribunal poderá dialogar co opositor co fin de determinala súa comprensión sobre o contido dos temas desenvoltos. Terceiro exercicio: de carácter obrigatorio e eliminatorio. Consistirá en dous supostos prácticos sobre as materias que forman o programa anexo a estas bases, determinados polo tribunal inmediatamente antes do comezo do exercicio e a resolver nun tempo máximo de tres horas. Para a realización deste exercicio os aspirantes poderán facer uso dos textos legais e bibliografía dos que acudan provistos e consideren oportunos. Rematado o exercicio os aspirantes farán a lectura pública del perante o tribunal. Concluída esta o tribunal poderá dialogar cos aspirantes co fin de determinar os seus coñecementos sobre o contido do exercicio, así como pedir calquera outra explicación complementaria. Cuarto exercicio: de carácter obrigatorio e eliminatorio. Consistirá na tradución sen dicionario dun texto proposto polo tribunal, de castelán ao galego, nun tempo máximo de vinte minutos. Quedarán exentos da realización deste exercicio os aspirantes que acrediten a titulación de nivel CELGA 4 ou equivalente. SÉTIMA.–Cualificación dos exercicios. Os tres primeiros exercicios será cualificados ata un máximo de dez puntos sendo eliminados os opositores que non acaden un mínimo de cinco puntos en cada un deles. O número de puntos que poderán ser outorgados por cada membro do tribunal será de 0 a 10 puntos. As cualificacións se adoptarán sumando as puntuacións outorgadas polos membros do tribunal, e dividindo o total polo número de asistentes, sendo o cociente a cualificación definitiva. O cuarto exercicio cualificarase de apto ou non apto As cualificacións dos/as aspirantes aprobados/as en cada un dos exercicios serán publicadas no taboleiro de edictos do Concello e, aos só efectos informativos, na páxina web do Concello (www.cambre.org). OITAVA.–Relación de aprobados. Rematada a cualificación dos/as aspirantes, o tribunal publicará a relación de aprobados/as por orde de puntuación. Dado que en ningún caso o número de aspirantes aprobados/as pode exceder o número de prazas convocadas, a relación definitiva confeccionarase cos/coas aspirantes que, superados todos os exercicios obrigatorios, obteñan a maior puntuación sumando os puntos de cada un dos exercicios da oposición. O tribunal elevará a citada relación á Presidencia da Corporación ou Concellería delegada no seu caso, á cal compete o nomeamento correspondente. NOVENA.–Presentación de documentos. No prazo de vinte días naturais, contados dende o día seguinte á publicación das listas dos/as aspirantes aprobados/as, estes deberán presentar no Rexistro Xeral do Concello os documentos que seguidamente se relacionan: a) Fotocopia do seu documento nacional de identidade, que se deberá presentar co orixinal para compulsar. b) Fotocopia do título académico esixido, que debe acompañar do seu orixinal para ser debidamente compulsada, ou, no seu defecto, o xustificante de ter aboado os dereitos para a súa expedición. Se estes documentos estivesen expedidos despois da data de remate do prazo de presentación das solicitudes de admisión ás probas selectivas, deberán xustificar debidamente o momento de remate dos estudos correspondentes. c) Declaración xurada de que non estar separado mediante expediente disciplinario do servizo de ningunha Administración Pública, nin acharse inhabilitado/a para o exercicio das funcións públicas. d) Declaración xurada de non acharse incurso en ningunha causa de incapacidade ou incompatibilidade de conformidade coa lexislación vixente e referido ao momento da súa toma de posesión. e) Certificación médica oficial acreditativa de posuír a capacidade funcional para o desempeño das tarefas habituais da praza á que se aspira. f) Fotocopia do número de afiliación á Seguridade Social acompañada do orixinal. g) Autorización de ingreso de haberes no número de conta bancaria que indique. Os/as aspirantes que fagan valer a súa condición de persoas con minusvalía deberán presentar certificado dos órganos competentes do Ministerio de Traballo e Seguridade Social que acredite tal condición e igualmente deberán presentar certificado dos citados órganos ou da Administración sanitaria acreditativo da compatibilidade co desempeño das tarefas e funcións correspondentes. Quen tivese a condición de funcionario público de carreira ou de persoal laboral da Administración Pública non terá que xustificar documentalmente as condicións e requisitos xa acreditados para obter o seu anterior nomeamento/contrato, unicamente deberá presentar certificación da Administración Pública da que depende que acredite tal condición e demais circunstancias que consten no seu expediente persoal ou folla de servizos. Os/as que dentro do prazo sinalado, e salvo casos de forza maior, non presenten a súa documentación ou non reúnan os requisitos esixidos non poderán ser nomeados, quedando anuladas todas as súas actuacións, sen prexuízo da responsabilidade na que puidesen incorrer por falsidade na súa instancia solicitando participar no proceso selectivo. DÉCIMA.–Nomeamento e toma de posesión dos funcionarios. Os/as aspirantes propostos que presenten a documentación preceptiva serán nomeados funcionarios/as de carreira polo presidente da Corporación, e deberán tomar posesión no prazo de un mes a partir da publicación do nomeamento; quedarán en situación de cesante cando, sen causa xustificada, non o fixesen dentro do prazo sinalado. UNDÉCIMA.–Incidencias. O tribunal queda autorizado para resolver as dúbidas que se presenten e adoptar os acordos necesarios para a boa orde do proceso selectivo en todo o non previsto nestas bases. DUODÉCIMA.–Impugnación. Os/as interesados/as poderán impugnar as presentes bases así como a convocatoria e todos os actos administrativos que se derivan destas, nos casos e na forma establecidos na Lei 30/1992, de réxime xurídico das administracións públicas e do procedemento administrativo común. Cambre, 19 de decembro de 2011. O concelleiro delegado de Réxime Interior, Patrimonio e Contratación Felipe Andreu Barallobre ANEXO MATERIAS COMÚNS: Tema 1.–A Constitución Española de 1978. Principios xerais, características, estrutura e contido. Tema 2.–Os dereitos e deberes fundamentais dos españois. Tema 3.–A organización territorial do Estado na Constitución. As Comunidades Autónomas. Tema 4.–O Estatuto de Autonomía de Galicia. A Xunta de Galicia. Tema 5.–Sometemento da Administración a Lei e ó Dereito. Fontes do Dereito Administrativo. A lei: elaboración e aprobación das leis. Clases de leis. Disposicións do Goberno con forza de lei. Tema 6.–A Administración Pública no ordenamento español. Principios de actuación da Administración Pública. Dereitos dos cidadáns na súas relacións ca Administración Pública. Responsabilidade da Administración. Tema 7.–O acto administrativo: concepto e clases. Elementos. Requisitos: a motivación e forma. Tema 8.–A eficacia dos actos administrativos. Executividade. A notificación dos actos. Nulidade e anulabilidade do acto administrativo. Tema 9.–O procedemento administrativo. Principios xerais. Fases do procedemento administrativo. Tema 10.–Finalización do procedemento administrativo. Obrigación da Administración de resolver. O réxime do silencio administrativo. Tema 11.–A revisión dos actos administrativos. Os recursos administrativos: principios xerais. Clases de recursos. Tema 12.–A contratación administrativa. Regulación e réxime xurídico. Clases de contratos. Tema 13.–Elementos dos contratos administrativos. Os sistemas de selección do contratista. Órganos de contratación na Administración Local. Tema 14.–O réxime local español. Principios constitucionais e regulación xurídica. O municipio: concepto e elementos. O termo municipal e as súas alteracións. A poboación municipal. Tema 15.–Organización municipal. Principios fundamentais. Órganos necesarios e órganos complementarios: atribucións. Competencias do municipio. Tema 16.–A función pública local e a súa organización. Clases de funcionarios. O persoal laboral. Os dereitos e deberes dos empregados públicos locais. Tema 17.–A potestade regulamentaria nas entidades locais. Ordenanzas e regulamentos. Concepto e clases. Procedemento de elaboración e aprobación. Os bandos. Tema 18.–O orzamento das entidades locais: principios e contido. Formación, aprobación e execución. MATERIAS ESPECIFICAS: Tema 19.–Definición de cultura. Cultura, política y territorio: conceptos básicos. Tema 20.–A denominación de xestión cultural ou outras formas de definir este concepto. Competencias clave da xestión cultural en xeral. Competencias específicas. Tema 21.–Modelos de política cultural: características. Tema 22.–Os axentes culturais: concepto, clasificación e funcións. Tema 23.–As institucións culturais como organizacións da complexidade. Tema 24.–A Animación sociocultural: concepto, obxectivos e planificación. Tema 25.–A animación sociocultural: metodoloxía, recursos, intervención e avaliación. Tema 26.–Elaboración dun proxecto cultural. Financiamento e control económico de proxectos culturais. Tema 27.–Aspectos xurídicos e legais da xestión de proxectos. Avaliación de proxectos culturais. Difusión dun proxecto cultural. Tema 28.–Concepto da industria cultural. A produción, a distribución e o consumo da mensaxe publicitaria na industria cultural. Tema 29.–Sociedade Xeral de Autores de España. A regulación dos dereitos de autor e a propiedade intelectual. Tema 30.–Os efectos do consumo masivo de cultura. Tema 31.–Economía, Cultura, Dereito. Situación da industria cultural no seo dunha economía globalizada. Tema 32.–Declaración universal da UNESCO sobre a diversidade cultural. Tema 33.–O patrimonio cultural: marco legal, concepto e niveis de protección. Tema 34.–Tecnoloxías aplicadas á difusión do patrimonio cultural. Oportunidades que ofrecen na maximización da difusión cultural. Tema 35.–Patrimonio histórico. Carta internacional para a xestión do patrimonio arqueolóxico. Tema 36.–Turismo e cultura. Espazos e estratexias de encontro. Tema 37.–Marco competencial das administracións públicas en materia de cultura. Tema 38.–O tratamento da cultura nos textos constitucionais: Constitución Española e Estatuto de Autonomía de Galicia. Tema 39.–As administracións públicas e a xestión cultural en Galicia. Tema 40.–Modelos básicos de intervención dos poderes públicos en materia de cultura. Tema 41.–Estrutura e funcionamento dos servizos municipais de cultura. Modelos. Tema 42.–Dereitos e deberes culturais. Tema 43.–A planificación estratéxica aplicada á xestión cultural. A planificación como ferramenta de definición de políticas culturais locais. Tema 44.–Os planes de equipamentos culturais locais. Estrutura e obxectivos. Tema 45.–A cultura como un motor da planificación urbanística e territorial. Formas de xestión dos servizos culturais públicos. Externalización de servizos culturais públicos. Tema 46.–Colaboración entre o sector público e o privado. O terceiro sector. A colaboración coas asociacións no desenvolvemento de políticas culturais. Tema 47.–O papel das bibliotecas como centros de dinamización cultural. Tema 48.–Políticas locais de fomento e estratexias de soporte das artes escénicas e a música. Tema 49.–Xestión e programación de espazos escénicos. Tema 50.–Xestión e programación de espazos para a música en vivo. Tema 51.–Políticas locais de fomento e estratexias de soporte das artes visuais plásticas. Xestión e programación de espazos para as artes. Tema 52.–Os centros culturais de proximidade. Traxectoria, modelos, definición, políticas de intervención. Tema 53.–Os museos e a súa dimensións social. Tema 54.–As Actividades ao aire libre. Xeneralidades. Concepto e obxectivos. Tema 55.–Traballo en equipo: definición, estratexias, técnicas, roles. Tema 56.–O deseño e a organización das festas municipais. Tema 57.–A intervención municipal nas festas populares: autorización, promoción e colaboración. Tema 58.–A participación e o movemento asociativo: marco legal. Antecedentes e tipoloxía. Tema 59.–A xestión das entidades sen fin de lucro: constitucións e funcionamento. Tema 60.–Políticas sobre a xuventude. Organismos das administracións públicas para a xuventude. Tema 61.–Servizos de información xuvenil. Tipoloxía e características. Tema 62.–Instalacións xuvenís. Tipos e requisitos. Aspectos técnicos. Procedementos de recoñecemento. Tema 63.–Planificación e programación de actividades para a xuventude. Fases dos programas de animación. O animador xuvenil: perfil e funcións. Tema 64.–Competencias das administracións públicas en materia de educación. Tema 65.–Movemento asociativo e participativo nos centros escolares. Tema 66.–O Consello Escolar Municipal. Creación, funcións e organización. Tema 67.–Recursos municipais para a educación permanente de adultos. Tema 68.–Actividades extraescolares. Definición, finalidade e tipos de actividade. Tema 69.–Planificación e deseño de plans, proxectos e programas educativos. Tema 70.–Financiamento e axudas para os programas educativos municipais. Tema 71.–Competencia das administracións públicas en materia de actividade física e deporte. Tema 72.–A organización de actividades deportivas en instalacións deportivas. Características xerais. Tema 73.–Loxística e soportes na organización deportiva. Aspectos básicos. Tema 74.–Os deportes colectivos. Clasificación, aprendizaxe. Tema 75.–A planificación e desenvolvemento das organizacións deportivas, concepto. Características. Tema 76.–As escolas deportivas municipais. Concepto, etapas, principios xerais. Tema 77.–Saúde e actividade física, efectos positivos e contraindicacións. Calidade de vida. Tema 78.–As actividades recreativas. Xeneralidades. Concepto. Características. Tema 79.–A actividade física na 3.ª idade. Obxectivos. Efectos positivos da práctica. Tema 80.–Recursos na organización deportiva. Consideracións xerais. Tema 81.–A animación deportiva. Plans de promoción. Aspectos xerais. Concepto e características. Tema 82.–Planificación e didáctica aplicada aos deportes colectivos. Tema 83.–Deporte. Lecer. Tempo libre. Dinámica ocupacional. Tema 84.–As actividades recreativas en idade escolar. Aspectos xerais. Tema 85.–O deporte popular. Aspectos xerais. Tema 86.–Os deportes individuais. Clasificación. Aprendizaxe. Tema 87.–A recreación e o tempo libre. Concepto e xogos deportivos. Tema 88.–A organización de programas deportivos. Tema 89.–Formas de xestión dos servizos deportivos municipais. Tema 90.–Lei 10/1990, do 15 de outubro, do Deporte. Lei 11/1997, do 22 de agosto, do Deporte de Galicia.